[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 29.7.2008

COM(2008) 491 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της αναστολής του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1420/2007 στις εισαγωγές πυρυτιομαγγανίου καταγωγής Λαϊκής Δημοκρατίας της Κίνας και Καζακστάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαισιο της προτασησ |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ης Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005 («ο βασικός κανονισμός»). |

Γενικό πλαίσιο Η παρούσα πρόταση υποβάλλεται στο πλαίσιο της εκτέλεσης του βασικού κανονισμού και αποτελεί προϊόν έρευνας που διεξήχθη σύμφωνα με τις ουσιαστικές και διαδικαστικές απαιτήσεις που προβλέπονται στο βασικό κανονισμό. |

Ισχύουσες διατάξεις στον τομέα που αφορά η πρόταση Άνευ αντικειμένου. |

Συνοχή με τις άλλες πολιτικές και στόχους της Ένωσης Άνευ αντικειμένου. |

2) Διαβουλευση με τα ενδιαφερομενα μερη και αξιολογηση των επιπτωσεων |

Διαβουλεύσεις με τα ενδιαφερόμενα μέρη |

Τα ενδιαφερόμενα μέρη τα οποία αφορούσε η διαδικασία είχαν ήδη τη δυνατότητα να υποστηρίξουν τα συμφέροντά τους κατά τη διάρκεια της έρευνας, σύμφωνα με τις διατάξεις του βασικού κανονισμού. |

Συγκέντρωση και χρησιμοποίηση εκτιμήσεων εμπειρογνωμόνων |

Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων. |

Εκτίμηση επιπτώσεων Η παρούσα πρόταση είναι αποτέλεσμα της εφαρμογής του βασικού κανονισμού. Ο βασικός κανονισμός δεν προβλέπει γενική εκτίμηση επιπτώσεων, αλλά περιέχει πλήρη κατάλογο των όρων που πρέπει να αξιολογηθούν. |

3) Νομικα στοιχεία της πρότασης |

Συνοπτική παρουσίαση της προτεινόμενης δράσης Τα μέτρα για τις εισαγωγές πυριτιομαγγανίου καταγωγής Λαϊκής Δημοκρατίας της Κίνας (8,2 %) και Καζακστάν (6,5 %) τέθηκαν σε εφαρμογή την 6η Δεκεμβρίου 2007 με τον κανονισμό του Συμβουλίου (ΕΚ) αριθ. 1420/2007. Λόγω προσωρινής ανόδου των τιμών στην αγορά και της φανερής βραχυπρόθεσμης βελτίωσης της κατάστασης στον κοινοτικό κλάδο παραγωγής, που έλαβε χώρα μετά την αρχική περίοδο έρευνας (μέσα του 2006 έως μέσα του 2007), τα μέτρα ανεστάλησαν ταυτόχρονα για χρονικό διάστημα 9 μηνών με απόφαση της Επιτροπής (2007/789/ΕΚ) η οποία τέθηκε επίσης σε ισχύ την 6η Δεκεμβρίου 2007. Η εν λόγω απόφαση θα καταστεί άνευ αντικειμένου την 6η Σεπτεμβρίου 2008. Μετά την αναστολή του οριστικού δασμού αντιντάμπινγκ, η Επιτροπή συνέχισε την παρακολούθηση των εξελίξεων στην αγορά. Επιβεβαιώθηκε ότι οι τιμές του σιδηροπυριτιομαγγανίου παρέμεναν υψηλές στην κοινοτική αγορά και η κατάσταση του κοινοτικού κλάδου παραγωγής παρέμενε βελτιωμένη καθώς και ότι ο εν λόγω κλάδος δεν σημείωσε ζημίες. Επίσης, θεωρείται ότι η ζημία που προκλήθηκε από τις εισαγωγές από τις εν λόγω χώρες πιθανότατα δεν θα επαναληφθεί συνεπεία της παράτασης της αναστολής. Ως εκ τούτου, προτείνεται να εγκρίνει το Συμβούλιο τη συνημμένη πρόταση κανονισμού. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου της 21ης Δεκεμβρίου 2005. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: |

Ο ανωτέρω βασικός κανονισμός προβλέπει μορφή δράσης που δεν αφήνει περιθώρια λήψης αποφάσεων σε εθνικό επίπεδο. |

Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι είναι ανάλογα προς το στόχο της πρότασης: άνευ αντικειμένου. |

Επιλογή των μέσων |

Προτεινόμενα μέσα: κανονισμός. |

Άλλα μέσα δεν θα ήταν κατάλληλα για τον ακόλουθο λόγο: Άλλα μέσα δεν θα ήταν κατάλληλα διότι ο βασικός κανονισμός δεν προβλέπει εναλλακτικές επιλογές. |

4) Δημοσιονομικεσ επιπτωσεις |

Η πρόταση δεν έχει επιπτώσεις στον κοινοτικό προϋπολογισμό. |

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την παράταση της αναστολής του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 1420/2007 στις εισαγωγές πυρυτιομαγγανίου καταγωγής Λαϊκής Δημοκρατίας της Κίνας και Καζακστάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] («ο βασικός κανονισμός»), και ιδίως το άρθρο 14 παράγραφος 4,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 1420/2007[2], επέβαλε οριστικό δασμό αντιντάμπινγκ στις εισαγωγές πυριτιομαγγανίου (συμπεριλαμβανομένου του σιδηροπυριτιομαγγανίου) («SiMn») καταγωγής Λαϊκής Δημοκρατίας της Κίνας («ΛΔΚ») και Καζακστάν, το οποίο υπάγεται στους κωδικούς ΣΟ 7202 30 00 και ex 8111 00 11 (κωδικός TARIC 8111 00 11 10) («το υπό εξέταση προϊόν»). Ο συντελεστής του δασμού αντιντάμπινγκ είναι 8,2 % και 6,5 % για το προϊόν καταγωγής ΛΔΚ και Καζακστάν αντίστοιχα.

(2) Με την απόφαση 2007/789/ΕΚ[3] («η απόφαση»), η Επιτροπή ανέστειλε τον οριστικό δασμό αντιντάμπινγκ για χρονικό διάστημα εννέα μηνών, με ισχύ από την 6η Δεκεμβρίου 2007.

Β. ΑΙΤΙΟΛΟΓΗΣΗ ΤΗΣ ΠΑΡΑΤΑΣΗΣ ΤΗΣ ΑΝΑΣΤΟΛΗΣ

(3) Το άρθρο 14 παράγραφος 4 του βασικού κανονισμού προβλέπει ότι, για λόγους προστασίας του συμφέροντος της Κοινότητας, μπορούν να ανασταλούν τα μέτρα αντιντάμπινγκ με την αιτιολογία ότι οι συνθήκες της αγοράς άλλαξαν προσωρινά σε βαθμό που η ζημία να είναι απίθανο να επαναληφθεί συνεπεία της αναστολής και υπό την προϋπόθεση ότι έχει παρασχεθεί στον κοινοτικό κλάδο παραγωγής η δυνατότητα να διατυπώσει τυχόν παρατηρήσεις, οι οποίες και συνεκτιμώνται. Το άρθρο 14 παράγραφος 4 διευκρινίζει επίσης ότι η αναστολή ενδέχεται να παραταθεί γα περαιτέρω χρονικό διάστημα, που δεν θα υπερβαίνει το ένα έτος, εάν λάβει ανάλογη απόφαση το Συμβούλιο, ενεργώντας βάσει πρότασης της Επιτροπής. Το άρθρο 14 παράγραφος 4 διευκρινίζει περαιτέρω ότι τα εν λόγω μέτρα αντιντάμπινγκ είναι δυνατόν να επαναφέρονται σε ισχύ ανά πάσα στιγμή, εάν παύσει να συντρέχει ο λόγος της αναστολής τους.

(4) Μετά την αναστολή του οριστικού δασμού αντιντάμπινγκ, η Επιτροπή, σύμφωνα με την αιτιολογική σκέψη 13 της απόφασης, συνέχισε την παρακολούθηση των εξελίξεων στην αγορά, ιδίως όσον αφορά τη ροή των εισαγωγών και τις τιμές του SiMn. Εκτός από την εν λόγω ανάλυση των εισαγωγών, εστάλη επίσης στους συνεργαζόμενους παραγωγούς της Κοινότητας ερωτηματολόγιο σχετικά με τα μηνιαία δεδομένα παραγωγής, τον όγκο και την αξία των πωλήσεων στην κοινοτική αγορά καθώς και την κερδοφορία κατά το τελευταίο τρίμηνο του 2007 και το πρώτο τρίμηνο του 2008.

(5) Βάσει των πληροφοριών που συλλέχθηκαν, διαπιστώθηκε ότι οι αγοραίες τιμές SiMn στην κοινοτική αγορά παρέμειναν υψηλές και σημαντικά υψηλότερες σε σύγκριση με την αρχική περίοδο έρευνας (από την 1η Ιουλίου 2005 έως την 30ή Ιουνίου 2006). Παρατηρήθηκε συνεχής αύξηση από το τρίτο τρίμηνο του 2006 με μέση τιμή τα 622 ευρώ/MT, τα 1051 ευρώ/MT κατά το τρίτο τρίμηνο του 2007 και τα 1189 ευρώ/MT κατά το πρώτο τρίμηνο του 2008. Οι ίδιες τάσεις παρατηρήθηκαν και στις εισαγωγές SiMn στην Κοινότητα.

(6) Όσον αφορά τις εισαγωγές, στο διάστημα μεταξύ της περιόδου έρευνας της απόφασης αναστολής των μέτρων (από την 1η Οκτωβρίου 2006 έως την 30ή Σεπτεμβρίου 2007) (η «περίοδος έρευνας απόφασης») και της περιόδου από την 1η Μαρτίου 2007 έως την 29η Φεβρουαρίου 2008 («η περίοδος παρακολούθησης»), το μερίδιο αγοράς των εισαγωγών SiMn καταγωγής ΛΔΚ και Καζακστάν αυξήθηκε οριακά κατά 0,2 ποσοστιαίες μονάδες, ήτοι αντιπροσώπευε 10% της συνολικής κοινοτικής κατανάλωσης, και παρέμεινε κάτω από το αντίστοιχο μερίδιο αγοράς κατά την αρχική περίοδο έρευνας (10,4%). Η κοινοτική κατανάλωση παρέμεινε σταθερή, περίπου 20% υψηλότερα από την αρχική περίοδο έρευνας.

(7) Όσον αφορά τον κοινοτικό κλάδο παραγωγής, η κατάστασή του παρέμεινε βελτιωμένη σε σύγκριση με την αρχική περίοδο έρευνας (από την 1η Ιουλίου 2005 έως την 30ή Ιουνίου 2006). Όπως αναφέρεται στην αιτιολογική σκέψη 8 της απόφασης, στο διάστημα μεταξύ της αρχικής περιόδου έρευνας και της περιόδου από την 1η Οκτωβρίου 2006 έως την 30ή Σεπτεμβρίου 2007, οι όγκοι πωλήσεων και παραγωγής αυξήθηκαν κατά 15% και 19% αντίστοιχα και η κερδοφορία του κοινοτικού κλάδου παραγωγής ανήλθε σε 42% το τρίτο τρίμηνο του 2007. Οι νέες πληροφορίες που συλλέχθηκαν αποκάλυψαν ότι στο διάστημα μεταξύ της περιόδου έρευνας απόφασης και της περιόδου παρακολούθησης, οι πωλήσεις του κοινοτικού κλάδου παραγωγής αυξήθηκαν περαιτέρω κατά 9% και το μερίδιο αγοράς του ανήλθε στο 25,4%. Ως αποτέλεσμα των συνεχών υψηλών επιπέδων των τιμών SiMn στην κοινοτική αγορά, η κερδοφορία του κοινοτικού κλάδου παραγωγής παρέμεινε αξιοσημείωτη, παρόλο που μειώθηκε ελαφρώς κατά το πρώτο τρίμηνο του 2008 στο 36%, ξεπερνώντας ωστόσο μακράν το επίπεδο κέρδους του 5% που καθορίστηκε ως κατάλληλο στην αρχική έρευνα.

(8) Όπως αναφέρεται στις αιτιολογικές σκέψεις 157 έως 163 του κανονισμού (ΕΚ) αριθ. 1420/2007 και στην αιτιολογική σκέψη 9 της απόφασης, η επιβολή των υπό εξέταση μέτρων αναμενόταν να έχει κάποιες αρνητικές, παρότι περιορισμένες, συνέπειες για τους χρήστες λόγω της αύξησης του κόστους που θα προέκυπτε από την ενδεχόμενη αναγκαιότητα εξεύρεσης νέων ή εναλλακτικών προμηθειών. Λαμβάνοντας υπόψη την προσωρινή αλλαγή στις συνθήκες της αγοράς και το ότι υπό αυτές τις συνθήκες ο κοινοτικός κλάδος παραγωγής δεν υφίσταται επί του παρόντος ζημία, κάθε αρνητική συνέπεια για τους χρήστες μπορεί να αρθεί με την αναστολή των μέτρων. Συνεπώς, μπορεί να συναχθεί ότι η αναστολή θα αποβεί γενικά προς όφελος της Κοινότητας.

Γ. ΔΙΑΒΟΥΛΕΥΣΗ ΜΕ ΤΟΝ ΚΟΙΝΟΤΙΚΟ ΚΛΑΔΟ ΠΑΡΑΓΩΓΗΣ

(9) Σύμφωνα με το άρθρο 14 παράγραφος 4 του βασικού κανονισμού, η Επιτροπή ενημέρωσε τον κοινοτικό κλάδο παραγωγής σχετικά με την πρόθεσή της να αναστείλει τα εν μέτρα αντιντάμπινγκ. Ο κοινοτικός κλάδος παραγωγής είχε τη δυνατότητα να διατυπώσει τυχόν παρατηρήσεις και δεν εξέφρασε αντίθεση ως προς την αναστολή των ισχυόντων μέτρων αντιντάμπινγκ.

Δ. ΣΥΜΠΕΡΑΣΜΑ

(10) Από τα ανωτέρω προκύπτει ότι η κατάσταση της αγοράς είναι ουσιαστικά η ίδια με εκείνη που επικρατούσε όταν ανεστάλησαν τα μέτρα. Πράγματι, λαμβάνοντας υπόψη την προσωρινή μεταβολή στις συνθήκες της αγοράς, και ιδίως το υψηλό επίπεδο των τιμών SiMn στην κοινοτική αγορά, το οποίο είναι μακράν υψηλότερο από το επιζήμιο επίπεδο τιμών που διαπιστώθηκε κατά την αρχική έρευνα, θεωρείται ότι η ζημία που σχετίζεται με τις εισαγωγές του υπό εξέταση προϊόντος καταγωγής ΛΔΚ και Καζακστάν είναι απίθανο να επαναληφθεί συνεπεία της παράτασης της αναστολής.

(11) Με βάση τις προαναφερόμενες διαπιστώσεις, προτείνεται, συνεπώς, η αναστολή των μέτρων αντιντάμπινγκ στις εισαγωγές πυριτιομαγγανίου (συμπεριλαμβανομένου του σιδηροπυριτιομαγγανίου) να παραταθεί για περαιτέρω χρονικό διάστημα ενός έτους δυνάμει του άρθρου 14 παράγραφος 4 του βασικού κανονισμού.

(12) Η Επιτροπή θα συνεχίσει να παρακολουθεί την εξέλιξη των εισαγωγών και των τιμών του υπό εξέταση προϊόντος. Σε περίπτωση που οποιαδήποτε στιγμή σημειωθεί εκ νέου αύξηση των ποσοτήτων του υπό εξέταση προϊόντος σε τιμές ντάμπινγκ από τη ΛΔΚ και το Καζακστάν και, συνεπώς, προκληθεί ζημία στον κοινοτικό κλάδο παραγωγής, η Επιτροπή θα λάβει τα αναγκαία μέτρα για την επαναφορά σε ισχύ του δασμού αντιντάμπινγκ, λαμβάνοντας υπόψη τους ουσιαστικούς κανόνες που διέπουν την εκτίμηση της ζημίας. Εφόσον ενδείκνυται, είναι δυνατόν να δρομολογηθεί ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η αναστολή του οριστικού δασμού αντιντάμπινγκ που επιβλήθηκε με την απόφαση 2007/789/ΕΚ της Επιτροπής παρατείνεται έως την 6η Σεπτεμβρίου 2009.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου (ΕΕ L 340 της 23.12.2005, σ. 17).

[2] ΕΕ L 317 της 5.12.2007, σ. 5.

[3] ΕΕ L 317 της 5.12.2007, σ. 79.